Bekende in Kaapse onderwêreld, ma in hof | Maroela Media
Nafiz Modack (36), 'n vermeende Kaapse onderwêreldbaas, en sy ma, Ruwaida Modack (60), het Dinsdagmiddag vlugtig in die landdroshof in Kaapstad verskyn op aanklagte van korrupsie.
Hulle is op borgtog van R5 000 elk vrygelaat.
Kapt. Philani Nkwalase, woordvoerder van die Valke in die Wes-Kaap, het gesê die twee het hulle vanoggend by die Valke se kantoor in Kaapstad, na 'n láng ondersoek na hul beweerde korrupte verhouding met 'n voormalige senior polisiebeampte, vrywillig aan die polisie oorgegee.
Modack en sy ma het glo 'n voormalige senior polisielid in November 2011, deur twee sake-eenhede, omkoopgeld betaal om hul sakebelange te help bevorder, het Nkwalase gesê.
"Die ondersoek vorm deel van die tweede gedeelte van 'n ondersoek wat reeds tot die vonnis van senior polisiebeamptes in die Wes-Kaap – op verskeie aanklagte van korrupsie – gelei het."
Die saak teen hulle is uitgestel tot 16 Mei, wanneer nog 'n verdagte, 'n voormalige polisielid, ook by die saak gevoeg gaan word, het Nkwalase gesê.
Bewerings dat Modack noue bande het met senior polisiebeamptes in intelligensie-eenhede, en selfs dat hy 'n polisie-informant is, doen al 'n geruime tyd die ronde.
Modack is ook die beskuldigde in 'n ander saak, waar hy en sy medebeskuldigdes tereg staan op 'n aanklag van afpersing. Hulle word daarvan beskuldig dat hulle die eienaars of bestuurders van 'n kuierplek in Kaapstad afgepers het om sogenaamde veiligheidsdienste aan die kuierplek te verskaf.